  Туспуктэм: Руслан Нуриахметов Майя Бывальцева Удмуртиын удмурт кылэз тодӥсь яке дышетӥсь пиналъёслэн «Пичи Чеберайёс но Батыръёс» вожвылъяськоназы куриськонъёсты кутыны кутскизы. Туэ пыриськисьёсты арлыдзыя кык группалы люкозы. Со сярысь конкурсэз ортчытӥсь «Удмурт нылкышно кенеш» огазеяськон ивортӥз. Нырысетӥ группаын вожвылъяськозы нылпи садэ ветлӥсь 5-7 аресъем пиналъёс, кыкетӥяз – школаын 1-4 классъёсын дышетскись 7-11 аресъем нылъёс но пиос. Кылем арын вормемъёс пыриськыны уг быгато. Удмуртиын улӥсь пиналъёслэсь сяна, куриськонъёсты мукет улосвылъёсын но каръёсын улӥсь нылпиослэсь но возьмало. Котькуд пыриськись кӧня ке куронъёсты быдэстыны кулэ: — «Мон но мынам калыке» видеовизитка лэсьтоно (3 минутозь) — асэныд но калыкен тодматон; — «Мынам творчествое» — удмурт кылын кылбур лыдӟоно (2 минутозь) яке кырӟано, сценка возьматоно. — «Калыкелэн узырлыкез» — ас калыкедлэн лулчеберет узырлыкез сярысь верано (3 минутозь, удмурт кылын). Куриськонъёсты 10-тӥ коньывуонозь сётоно, видеоужъёсты 25-тӥ шуркынмонозь ыстоно. Вожвылъяськонлэн нырысетӥ люкетэз онлайн амалэн ортчоз. Тужгес быгатонлыко 60 пиналъёсты Ижкаре финалэ ӧтёзы. Арлыдъя котькуд категориын 10 вормисьёсты быръёзы – вить нылъёсты но вить пиосты. Со сяна, пӧртэм номинациос чакламын. Вожвылъяськонлэн куронъёсыныз рос-прос тодматскыны татын луоз. Тодэ вайытом, кылем арын «Пичи Чеберайёс но Батыръёс» вожвылъяськонэ 400-лэсь трос пиналъёс пыриськизы. Тегъёс: Удмуртия удмуртлык пиналъёс вожвылъяськон пичиЧеберайёсноБатыръёс  